Saak teen Zuma, Thales kan nou voortgaanOudpres. Jacob Zuma in die beskuldigdebank van die hooggeregshof in Pietermaritzburg. (Foto: Sandile Ndlovu/Pool) Die hooggeregshof in Pietermaritzburg het Vrydag die Franse wapenvervaardiger Thales se hersieningsaansoek dat aanklagte van geldwassery teruggetrek word, van die hand gewys. Die saak teen Thales en oudpres. Jacob Zuma sal dus volgende maand voortgaan. Hulle staan ​​tereg op 16 aanklagte van bedrog, korrupsie en geldwassery rakende die wapenskandaal toe wapentuig van Thales aangekoop is gedurende die tyd wat Zuma adjunkpresident was. Zuma het na bewering meer as R4 miljoen in omkoopgeld in die sak gesteek. Thales het verlede jaar die hersieningsaansoek ingedien en aangevoer daar is ŉ gebrek aan bewyse. Volgens die Nasionale Vervolgingsgesag (NVG) kan die verhoor egter nou op 23 Februarie voortgaan nadat die aansoek van die hand gewys is. “Die NVG verwelkom die besluit,” het Sipho Ngwema, woordvoerder van die NVG, gesê. “Ons sien uit na die strafregtelike verhoor.” Thales Suid-Afrika het aan AFP gesê hy neem kennis van die hooggeregshof se beslissing en dat hy die uitspraak bestudeer om sy regsopsies en moontlike verdere stappe te oorweeg. Zuma en Thales ontken skuld. Die verhoor is verlede jaar vier keer uitgestel.